
Ένα κέντρο πόλης για τους ανθρώπους:
Κυκλοφοριακές ρυθμίσεις στο κέντρο της Αθήνας
Η ανασυγκρότηση του κέντρου της Αθήνας με άξονα την Πανεπιστημίου στηρίζεται σε μια νέα κυκλοφοριακή οργάνωση του κέντρου πόλης και σε μια στρατηγική αποτροπής της διαμπερούς κυκλοφορίας αυτοκινήτων, με ταυτόχρονη ενίσχυση της δημόσιας συγκοινωνίας, του τραμ, του περπατήματος και του ποδηλάτου. Η κυκλοφοριακή και συγκοινωνιακή μελέτη έχει προβλέψει την καλή εξυπηρέτηση της πρόσβασης στο κέντρο με δημόσια και με ιδιωτικά μέσα μεταφοράς, αλλά ο στόχος είναι ‘όλοι οι δρόμοι να οδηγούν στον κέντρο’ μόνο για όσους θέλουν να πάνε σε αυτό. Κατά συνέπεια, τα ιδιωτικά αυτοκίνητα και τα ταξί θα εξυπηρετούνται καλά όταν κατευθύνονται στο κέντρο, αλλά θα αποτρέπεται η διαμπερής διέλευσή τους από αυτό.
Η οδός Πανεπιστημίου θα είναι εξαιρετικά φιλική στον πεζό ή στο ποδήλατο χωρίς να είναι πεζόδρομος. Θα περιλαμβάνει μια νέα γραμμή τραμ που θα συνδέει τη λεωφόρο Αμαλίας με τα Πατήσια, θα διασχίζεται κάθετα σε 4 δρόμους από μέσα μεταφοράς και αυτοκίνητα και θα επιτρέπει την παρόδια εξυπηρέτηση με αυτοκίνητο. 
Η κυκλοφορία που κατέρχεται σήμερα προς το κέντρο από τη Βασιλίσσης Σοφίας θα διοχετευτεί στην οδό Ακαδημίας, η οποία αλλάζει κατεύθυνση. Η άνοδος από την οδό Πειραιώς θα συνεχίσει να λειτουργεί όπως είναι σήμερα, από τη Σταδίου προς τη Φιλελλήνων. Η οδός Αγίου Κωνσταντίνου θα αντιστραφεί συνδέοντας τη δυτική είσοδο στην Αθήνα με την Γ΄ Σεπτεμβρίου. Η πρόσβαση από τη λεωφόρο Συγγρού προς το Κολωνάκι θα γίνεται από τη Βασιλέως Κωνσταντίνου και τη Βασιλίσσης Σοφίας, ενώ μόνο η κίνηση προς το εμπορικό τρίγωνο, τη Βουλή και την Πλάκα θα ακολουθεί τη λεωφόρο Αμαλίας. Για την κυκλοφορία των λεωφορείων, των αυτοκινήτων και των ταξί προβλέπονται πολλές ρυθμίσεις, στις οποίες περιλαμβάνονται δύο μικροί δακτύλιοι κυκλοφορίας που συνδέουν τη Σταδίου και την Ακαδημίας από την Μπενάκη και την Αμερικής για τα ΙΧ, και από τη Σίνα και την Ομήρου για τα ΜΜΜ, καθώς και ένα σύστημα λειτουργικής εξυπηρέτησης κτιρίων προσαρμοσμένο στις ανάγκες τους. Οι κυκλοφοριακές ρυθμίσεις θα εκτείνονται εκ των πραγμάτων από τον κόμβο της Καλλιρόης στη Συγγρού ως τους Αμπελοκήπους, και από την είσοδο της λεωφόρου Αθηνών ως τα Πατήσια. 

